PMIndiaData/PMIndiaSum huggingface dataset:
വാരണാസിയില്‍ പ്രധാനമന്ത്രി സ്വച്ഛത ശ്രമദാനം നടത്തി, പശുധാന്‍ ആരോഗ്യമേള സന്ദര്‍ശിച്ചു, ഷഹന്‍ഷാപൂരില്‍ പൊതുയോഗത്തില്‍ പ്രസംഗിച്ചു

പ്രധാനമന്ത്രി ശ്രീ. നരേന്ദ്ര മോദി വാരണാസിയിലെ ഷഹന്‍ഷാപൂര്‍ ഗ്രാമത്തില്‍ കക്കൂസ് നിര്‍മാണത്തിനായുള്ള ശ്രമദാനത്തില്‍ ഏര്‍പ്പെട്ടു. തങ്ങളുടെ ഗ്രാമത്തെ പൊതുസ്ഥല വിസര്‍ജ്യവിമുക്തമാക്കാന്‍ പ്രതിജ്ഞയെടുത്ത ഗ്രാമീണരോട് അദ്ദേഹം സംസാരിച്ചു. കക്കൂസിന് ‘ഇസ്സത്ത് ഘര്‍’ എന്നു പേരു നല്‍കാനുള്ള അവരുടെ തീരുമാനത്തെ പ്രധാനമന്ത്രി അഭിനന്ദിച്ചു. ഗ്രാമത്തില്‍ നടക്കുന്ന പശുധാന്‍ ആരോഗ്യമേള അദ്ദേഹം സന്ദര്‍ശിച്ചു. പരിസര പ്രദേശങ്ങളില്‍ നടക്കുന്ന ആരോഗ്യരംഗവുമായും ഔഷധമേഖലയും ബന്ധപ്പെട്ട പ്രവര്‍ത്തനങ്ങള്‍ അദ്ദേഹത്തിനു മുന്നില്‍ വിവരിക്കപ്പെട്ടു. കന്നുകാലികള്‍ക്കുള്ള ശസ്ത്രക്രിയ, അള്‍ട്രാസോണോഗ്രാഫി എന്നിവ ഇതില്‍ ഉള്‍പ്പെടുന്നു. പൊതുയോഗത്തെ അഭിസംബോധന ചെയ്ത ശ്രീ. നരേന്ദ്ര മോദി പശുധാന്‍ ആരോഗ്യമേള വിജയകരമായി സംഘടിപ്പിച്ചതിന് ഉത്തര്‍പ്രദേശ് മുഖ്യമന്ത്രി ശ്രീ. യോഗി ആദിത്യനാഥിനെയും സംസ്ഥാന ഗവണ്‍മെന്റിനെയും അഭിനന്ദിച്ചു. ഇത് സംസ്ഥാനത്തെ മൃഗസംരക്ഷണമേഖലയ്ക്കു ഗുണം ചെയ്യുന്ന പ്രവര്‍ത്തനമാണെന്ന് അദ്ദേഹം ചൂണ്ടിക്കാട്ടി. പാലുല്‍പാദനം വര്‍ധിക്കുന്നതു ജനങ്ങള്‍ക്കു സാമ്പത്തികനേട്ടം ഉണ്ടാക്കിക്കൊടുക്കുമെന്നു പ്രധാനമന്ത്രി പറഞ്ഞു. രാജ്യത്തിന്റെ മറ്റു ഭാഗങ്ങളിലേതുപോലെ ക്ഷീരമേഖലയിലെ നേട്ടങ്ങള്‍ ഏകോപിപ്പിച്ചു ഗുണമുണ്ടാക്കാന്‍ ഇവിടെയും സഹകരണ സ്ഥാപനങ്ങള്‍ക്കു സാധിക്കുമെന്ന് അദ്ദേഹം കൂട്ടിച്ചേര്‍ത്തു. ജനക്ഷേമത്തിനാണു ഭരണത്തില്‍ മുന്‍ഗണന നല്‍കുന്നതെന്നു വ്യക്തമാക്കിയ പ്രധാനമന്ത്രി, 2022 ആകുമ്പോഴേക്കും കൃഷിയില്‍നിന്നുള്ള വരുമാനം ഇരട്ടിപ്പിക്കാന്‍ നടപടിയെടുക്കുമെന്ന പ്രതിജ്ഞ ആവര്‍ത്തിച്ചു. സോയില്‍ ഹെല്‍ത്ത് കാര്‍ഡുകള്‍ കര്‍ഷകര്‍ക്ക് ഏറെ ഗുണം ചെയ്യുന്നുണ്ടെന്ന് അദ്ദേഹം ചൂണ്ടിക്കാട്ടി. 2022 ആകുമ്പോഴേക്കും, നമ്മുടെ സ്വാതന്ത്ര്യസമര സേനാനികള്‍ സ്വപ്‌നം കണ്ടിരുന്ന ഇന്ത്യ യാഥാര്‍ഥ്യമാക്കുന്നതിനായി എല്ലാവരും പ്രതിജ്ഞയെടുക്കണമെന്നു പ്രധാനമന്ത്രി അഭ്യര്‍ഥിച്ചു. ശുചിത്വം നമ്മുടെ ഉത്തരവാദിത്തമാണെന്ന ചിന്ത എല്ലാവരിലും ഉണ്ടാകുന്ന സാഹചര്യം സൃഷ്ടിക്കാന്‍ സാധിക്കണമെന്ന് അദ്ദേഹം പറഞ്ഞു. ഇതു പാവങ്ങളുടെ സൗഖ്യം ഉറപ്പുവരുത്തുന്നതിനും ആരോഗ്യം സംരക്ഷിക്കുന്നതിനും ഏറെ ഗുണകരമാകും. സ്വച്ഛത തനിക്കു പ്രാര്‍ഥന പോലെയാണെന്നും ശുചിത്വം പാവങ്ങളെ സേവിക്കാനുള്ള ഒരു വഴിയാണെന്നും അദ്ദേഹം ഓര്‍മിപ്പിച്ചു.
ആപ്പിള്‍ സി.ഇ.ഒ. ടിം കുക്ക് പ്രധാനമന്ത്രിയെ സന്ദര്‍ശിച്ചു

ആപ്പിള്‍ ഇന്‍കോര്‍പറേറ്റഡ് സി.ഇ.ഒ. ശ്രീ. ടിം കുക്ക് പ്രധാനമന്ത്രി ശ്രീ. നരേന്ദ്രമോദിയെ സന്ദര്‍ശിച്ചു. അടുത്തിടെ നടന്ന തെരഞ്ഞെടുപ്പില്‍ വിജയിച്ചതിനു പ്രധാനമന്ത്രിയെ അഭിനന്ദമറിയിച്ച ശ്രീ. കുക്ക്, തനിക്ക് ഇന്ത്യയില്‍ ഹാര്‍ദമായ സ്വാഗതമാണു ലഭിച്ചതെന്നു വ്യക്തമാക്കി. താന്‍ രാജ്യത്തിന്റെ വിവിധ ഭാഗങ്ങള്‍ സന്ദര്‍ശിച്ചതിനെക്കുറിച്ചും യുവാക്കള്‍, വാണിജ്യപ്രമുഖര്‍, ചലച്ചിത്ര താരങ്ങള്‍ തുടങ്ങിയവരുമായി ചര്‍ച്ചകള്‍ നടത്തിയതിനെക്കുറിച്ചും അദ്ദേഹം വിവരിച്ചു. മുംബൈയിലെ സിദ്ധിവിനായക് ക്ഷേത്രം സന്ദര്‍ശിച്ചതും ക്രിക്കറ്റ് കളി കണ്ടതും എടുത്തുപറഞ്ഞു. ശ്രീ. കുക്കിനെ അഭിനന്ദിച്ച പ്രധാനമന്ത്രി, ഇന്ത്യയില്‍ ‘കാണുന്നതു വിശ്വസിക്കുക’ എന്നതാണു യാഥാര്‍ഥ്യമെന്നും ഈ സന്ദര്‍ശനം വാണിജ്യപരമായ തീരുമാനങ്ങള്‍ കൈക്കൊള്ളുന്നതില്‍ ശ്രീ. കുക്കിനെ സഹായിക്കുമെന്നും വ്യക്തമാക്കി. പുനരുപയോഗിക്കാവുന്ന ഊര്‍ജത്തിനു പ്രധാനമന്ത്രി മുന്‍ഗണന നല്‍കുന്നതിനെ ശ്രീ. കുക്ക് പ്രശംസിച്ചു. ആപ്പിളിന്റെ പ്രവര്‍ത്തനത്തില്‍ 93 ശതമാനവും നടക്കുന്നതു പുനരുപയോഗിക്കാവുന്ന ഊര്‍ജം ഉപയോഗിച്ചാണെന്നും വിതരണശൃംഖല മൊത്തം ഈ വിധമാക്കാന്‍ പദ്ധതിയുണ്ടെന്നും അദ്ദേഹം പറഞ്ഞു. ശ്രീ. കുക്കിനൊപ്പമുള്ള പ്രതിനിധിസംഘം തങ്ങള്‍ രാജസ്ഥാനിലെ ഗ്രാമപ്രദേശങ്ങള്‍ സന്ദര്‍ശിച്ച അനുഭവം വിവരിച്ചു. സൗരോര്‍ജ ഉപകരണങ്ങള്‍ നിര്‍മിക്കാനും പ്രവര്‍ത്തിപ്പിക്കാനും ഗ്രാമീണസ്ത്രീകള്‍ പഠിച്ചുവരികയാണെന്ന് അവര്‍ ചൂണ്ടിക്കാട്ടി. ആപ്പുകള്‍ വികസിപ്പിക്കുന്നതിലും പുനരുപയോഗിക്കാവുന്ന ഊര്‍ജവുമായി ബന്ധപ്പെട്ടുമുള്ള ശ്രദ്ധേയമായ ചില സംരംഭകത്വങ്ങളെക്കുറിച്ചു പ്രധാനമന്ത്രിയും ശ്രീ. കുക്കും വിശദീകരിച്ചു. ഡിജിറ്റല്‍ ഇന്ത്യ മുന്നേറ്റത്തെക്കുറിച്ചു ശ്രീ. മോദി സൂചിപ്പിച്ചു. പദ്ധതിയുടെ പ്രധാനപ്പെട്ട മൂന്നു ലക്ഷ്യങ്ങല്‍ ഇ-വിദ്യാഭ്യാസം, ആരോഗ്യം, കര്‍ഷകരുടെ വരുമാനം ഉയര്‍ത്തല്‍ എന്നിവയാണെന്നും അദ്ദേഹം പറഞ്ഞു. ഈ ലക്ഷ്യങ്ങള്‍ നിറവേറ്റാന്‍ അദ്ദേഹം ആപ്പിളിന്റെ പിന്തുണ തേടുകയും ചെയ്തു. സൈബര്‍ സുരക്ഷ, ഡാറ്റ എന്‍ക്രിപ്ഷന്‍ തുടങ്ങിയ കാര്യങ്ങളും ചര്‍ച്ച ചെയ്യപ്പെട്ടു. സൈബര്‍ കുറ്റങ്ങളെ നേരിടാന്‍ ലോകജനതയെ സഹായിക്കണമെന്നു ശ്രീ. കുക്കിനോടു പ്രധാനമന്ത്രി അഭ്യര്‍ഥിച്ചു. ‘നരേന്ദ്ര മോദി മൊബൈല്‍ ആപ്പി’ന്റെ പരിഷ്‌കൃത പതിപ്പ് ശ്രീ. ടിം കുക്ക് പുറത്തിറക്കി.
ലെയില്‍ കെ.വി.ആര്‍. വിമാനത്താവളത്തിന്റെ പുതിയ ടെര്‍മിനല്‍ കെട്ടിടത്തിനു തറക്കല്ലിട്ടു

ലെ, ജമ്മു, ശ്രീനഗര്‍ സന്ദര്‍ശനത്തിന്റെ ആദ്യദിവസം ആദ്യഘട്ടമായി പ്രധാനമന്ത്രി ശ്രീ. നരേന്ദ്ര മോദി ലഡാക്കിലെ ലെയില്‍ എത്തി. അദ്ദേഹം അവിടെ വിവിധ വികസന പദ്ധതികളുടെ ശിലാസ്ഥാപനം നിര്‍വഹിച്ചു. വളരെ തണുപ്പേറിയ ശൈത്യകാലത്തെ നേരിടുന്നതിന് ആള്‍ക്കൂട്ടത്തെ അഭിനന്ദിച്ച പ്രധാനമന്ത്രി, ജീവിതത്തില്‍ ബുദ്ധിമുട്ട് നേരിടേണ്ടിവരുന്നവര്‍ ഏതു പ്രതിസന്ധിയെയും മറികടക്കുന്നവര്‍ ആയിരിക്കുമെന്നു പ്രസ്താവിച്ചു. നിങ്ങള്‍ കാണിക്കുന്ന സ്‌നേഹം കഠിനമായി പ്രയത്‌നിക്കാനുള്ള പ്രചോദനം തനിക്കു പകര്‍ന്നു തരുന്നുവെന്ന് അദ്ദേഹം പറഞ്ഞു. ലഡാക്ക് ലസര്‍ലകലാശാല ഉദ്ഘാടനം ചെയ്തുകൊണ്ട് പ്രധാനമന്ത്രി പറഞ്ഞു: ‘ലഡാക്കിലെ ആകെ ജനസംഖ്യയുടെ 40 ശതമാനത്തോളം യുവ വിദ്യാര്‍ഥികളാണ്. ഈ മേഖലയില്‍ ഒരു സര്‍വകലാശാല വേണമെന്നുള്ളത് ഏറെക്കാലമായി നിലനില്‍ക്കുന്ന ഒരു ആവശ്യമാണ്. ലഡാക്ക് സര്‍വകലാശാല ആരംഭിക്കുന്നതോടെ ഈ ആവശ്യം നിറവേറ്റപ്പെടുകയാണ്. ലേ, കാര്‍ഗില്‍, നുബ്ര, സന്‍സ്‌കാര്‍, ദ്രാസ്, ഖല്‍സി എന്നിവിടങ്ങളിലെ ഡിഗ്രി കോളേജുകള്‍ ഉള്‍ക്കൊള്ളുന്നതായിരിക്കും ഈ ക്ലസ്റ്റര്‍ സര്‍വ്വകലാശാല.’ ദത്താങ് ഗ്രാമത്തിനു സമീപം ഒന്‍പതു മെഗാവാട്ടിന്റെ ദാ ജലവൈദ്യുത പദ്ധതി പ്രധാനമന്ത്രി ഉദ്ഘാടനം ചെയ്തു. ശ്രീനഗര്‍-ആലുസ്‌തേങ്- ദ്രാസ്-കാര്‍ഗില്‍-ലേ പ്രസരണ സംവിധാനവും അദ്ദേഹം ഉദ്ഘാടനം ചെയ്തു. ഈ പദ്ധതികള്‍ ഉദ്ഘാടനം ചെയ്തുകൊണ്ട് പ്രധാനമന്ത്രി പറഞ്ഞു: ‘വൈകിപ്പിക്കുന്ന സംസ്‌കാരം അവസാനിപ്പിച്ചിരിക്കുകയാണ്.’ താന്‍ തറക്കല്ലിട്ട പദ്ധതികളെല്ലാം താന്‍ തന്നെ ഉദ്ഘാടനം ചെയ്യുമെന്നു ് തന്റെ നേതൃത്വത്തിലുള്ള ഗവണ്‍മെന്റ് ഉറപ്പുവരുത്തുമെന്ന് അദ്ദേഹം വ്യക്തമാക്കി. ലഡാക്കില്‍ അഞ്ചു പുതിയ വിനോദസഞ്ചാര പാതകളും ഇന്ന് ഉദ്ഘാടനം ചെയ്യപ്പെട്ടു. ഗതാഗത സംവിധാനം മെച്ചപ്പെടുന്നതോടെ സാമ്പത്തിക വളര്‍ച്ച ഉണ്ടാകുന്നതോടൊപ്പം ജീവിതം അയത്‌നലളിതമായി മാറുക കൂടി ചെയ്യുമെന്നു പ്രധാനമന്ത്രി പറഞ്ഞു. ബിലാസ്പൂര്‍- മണലി- ലേ റെയില്‍പാത പൂര്‍ത്തിയാകുന്നതോടെ ഡല്‍ഹിയില്‍നിന്ന് ലേയിലേക്കുള്ള ദൂരം കുറയുമെന്നും അദ്ദേഹം വ്യക്തമാക്കി. ലെയിലെ കുഷോക് ബകുള റിംപോച്ചി (കെ.ബി.ആര്‍.) വിമാനത്താവളത്തിന്റെ പുതിയ ടെര്‍മിനല്‍ കെട്ടിടത്തിന്റെ ശിലാസ്ഥാപനം ഫലകം അനാച്ഛാദനം ചെയ്തുകൊണ്ട് പ്രധാനമന്ത്രി നിര്‍വഹിച്ചു. ഈ പദ്ധതി കൂടുതല്‍ വൈദ്യുതി ലഭ്യമാക്കാനും കണക്ടിവിറ്റി വര്‍ധിപ്പിക്കാനും അതുവഴി കൂടുതല്‍ വിനോദസഞ്ചാരികള്‍ എത്തിച്ചേരുന്നതിനും ഉതകുന്നതാണെന്ന് അദ്ദേഹം ചൂണ്ടിക്കാട്ടി. ഇത് ഗ്രാമങ്ങളില്‍ മെച്ചപ്പെട്ട ഉപജീവനമാര്‍ഗങ്ങള്‍ നേടിയെടുക്കുന്നതിനുള്ള അവസരങ്ങള്‍ ലഭ്യമാക്കുകയും ചെയ്യും. സംരക്ഷിത പ്രദേശ അനുമതി 15 ദിവസത്തേക്കുകൂടി നീട്ടി. ഇതോടെ വിനോദസഞ്ചാരികള്‍ക്ക് ലേയില്‍ കൂടുതല്‍ സമയം ചെലവഴിക്കാന്‍ സാധിക്കും. എല്‍.എ.എച്ച്.ഡി.സി. നിയമത്തില്‍ മാറ്റങ്ങള്‍ കൊണ്ടുവന്നിട്ടുണ്ടെന്നും ചെലവ് സംബന്ധിച്ച് കൗണ്‍സിലിന് കൂടുതല്‍ അധികാരങ്ങള്‍ നല്‍കപ്പെട്ടിട്ടുണ്ടെന്നും പ്രധാനമന്ത്രി വ്യക്തമാക്കി.മേഖലയുടെ വികസനത്തിനു നല്‍കപ്പെടുന്ന പണം സ്വതന്ത്ര കൗണ്‍സിലുകളാണ് ഇപ്പോള്‍ വിതരണം ചെയ്യുന്നതെന്ന് അദ്ദേഹം കൂട്ടിച്ചേര്‍ത്തു. ഇടക്കാല ബജറ്റിനെക്കുറിച്ച് പരാമര്‍ശിക്കവെ, പട്ടികവര്‍ഗ ക്ഷേമത്തിനായി അനുവദിക്കുന്ന തുക 30 ശതമാനത്തോളം വര്‍ധിപ്പിച്ചിട്ടുണ്ടെന്നും ദളിതുകളുടെ വികസനത്തിനായി നീക്കിവച്ചിരിക്കുന്ന തുകയില്‍ 35 ശതമാനം വര്‍ധന വരുത്തിയിട്ടുണ്ടെന്നും പ്രധാനമന്ത്രി ചൂണ്ടിക്കാട്ടി
പ്രധാനമന്ത്രി ഗ്രാമീണ ഭവന പദ്ധതിക്ക് കീഴില്‍ ഉത്തര്‍ പ്രദേശിലെ ആറ് ലക്ഷത്തിലധികം ഗുണഭോക്താക്കള്‍ക്ക് 2691 കോടി രൂപയുടെ ധനസഹായം അനുവദിച്ചു

പ്രധാനമന്ത്രി ഗ്രാമീണ ഭവന പദ്ധതിക്ക് കീഴില്‍ ഉത്തര്‍ പ്രദേശിലെ 6.1 ലക്ഷം ഗുണഭോക്താക്കള്‍ക്ക് 2691 കോടി രൂപയുടെ ധനസഹായം അനുവദിച്ചു. നാളെ (20.01.2021) ഉച്ചയ്ക്ക് 12 മണിക്ക് പ്രധാനമന്ത്രി ശ്രീ നരേന്ദ്ര മോദി വീഡിയോ കോണ്‍ഫറന്‍സിംഗ് വഴി നടക്കുന്ന ചടങ്ങില്‍ ഇതിന്റെ വിതരണം നിര്‍വ്വഹിക്കും. കേന്ദ്ര ഗ്രാമ വികസന മന്ത്രി, ഉത്തര്‍ പ്രദേശ് മുഖ്യമന്ത്രി തുടങ്ങിയവര്‍ സന്നിഹിതരായിരിക്കും. 5.30 ലക്ഷം ഗുണഭോക്താക്കള്‍ക്കുള്ള ആദ്യ ഗഡുവും, നേരത്തെ ആദ്യ ഗഡു സഹായം ലഭിച്ച 80,000 ഗുണഭോക്താക്കള്‍ക്കുള്ള രണ്ടാം ഗഡുവും ഇതിലുള്‍പ്പെടും. പ്രധാനമന്ത്രി ഗ്രാമീണ ഭവന പദ്ധതി 2022-ഓടെ എല്ലാവര്‍ക്കും വീട് എന്ന ആഹ്വാനത്തോടെ 2016 നവംബര്‍ 20 നാണ് പ്രധാനമന്ത്രി ഗ്രാമീണ ഭവന പദ്ധതി എന്ന ബൃഹത് പദ്ധതിക്ക് തുടക്കമിട്ടത്. ഇതുവരെ രാജ്യത്തൊട്ടാകെ 1.26 കോടി വീടുകള്‍ പദ്ധതിക്ക് കീഴില്‍ നിര്‍മ്മിച്ചിട്ടുണ്ട്. പി.എം.എ.വൈ – ജി പദ്ധതിക്ക് കീഴില്‍ ഓരോ ഗുണഭോക്താവിനും (സമതലങ്ങളില്‍) 1.20 ലക്ഷം രൂപയും, കുന്നിന്‍ പ്രദേശങ്ങള്‍ / വടക്കുകിഴക്കന്‍ സംസ്ഥാനങ്ങള്‍, ദുര്‍ഘട പ്രദേശങ്ങള്‍, ജമ്മു കാശ്മീര്‍, ലഡാക്ക്, കേന്ദ്ര ഭരണ പ്രദേശം, നക്‌സല്‍ ബാധിത ജില്ലകള്‍ എന്നിവിടങ്ങളില്‍ 1.3 ലക്ഷം രൂപയും 100 ശതമാനം ഗ്രാന്റായി നല്‍കും. പി.എം.എ.വൈ – ജി പദ്ധതിയുടെ ഗുണഭോക്താക്കള്‍ക്ക് ഇതിനു പുറമെ ശുചിത്വ ഭാരത ദൗത്യത്തിന് കീഴില്‍ ശുചിമുറികളുടെ നിര്‍മ്മാണത്തിന് മഹാത്മാ ഗാന്ധി തൊഴിലുറപ്പ് പദ്ധതി പ്രകാരം അവിദഗ്ധ തൊഴിലാളികള്‍ക്കുള്ള കൂലിയായ 12,000 രൂപയും ലഭ്യമാക്കും. പ്രധാനമന്ത്രി ഉജ്ജ്വല പദ്ധതിക്ക് കീഴിലെ പാചക വാതക കണക്ഷന്‍ എന്നിവയും, ജല ജീവന്‍ ദൗത്യത്തിന് കീഴില്‍ സുരക്ഷിത കുടിവെള്ളവും ഉള്‍പ്പെടെ കേന്ദ്ര – സംസ്ഥാന ഗവണ്‍മെന്റുകളുടെ വിവിധ പദ്ധതികളുമായി ഈ പദ്ധതിയെ ബന്ധിപ്പിച്ചിട്ടുണ്ട്.
നഗരങ്ങളിലെ കുടിയേറ്റക്കാര്‍ക്കും പാവപ്പെട്ടവര്‍ക്കും കുറഞ്ഞ വാടകയില്‍ ഭവനസമുച്ചയങ്ങള്‍ നിര്‍മ്മിക്കുന്നതിന് കേന്ദ്രമന്ത്രിസഭയുടെ അംഗീകാരം

പ്രധാനമന്ത്രി ആവാസ് യോജന – അര്‍ബന് (പിഎംഎവൈ- യു) കീഴിലുള്ള ഉപപദ്ധതിയായി നഗരങ്ങളിലെ കുടിയേറ്റക്കാര്‍ക്കും പാവപ്പെട്ടവര്‍ക്കും കുറഞ്ഞ വാടകയില്‍ ഭവനസമുച്ചയങ്ങള്‍ (എഎച്ച്ആര്‍സി) നിര്‍മ്മിക്കുന്നതിന് പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അനുമതി നല്‍കി. നിലവില്‍ ഒഴിഞ്ഞുകിടക്കുന്ന ഗവണ്‍മെന്റിന്റെ ധനസഹായത്തോടെ നിര്‍മ്മിച്ച ഭവനസമുച്ചയങ്ങള്‍ 25 വര്‍ഷത്തേക്കുള്ള കരാറിലൂടെ ഇതിനായി രൂപഭേദം വരുത്തും. മുറികളുടെ അറ്റകുറ്റപ്പണി / നവീകരണം, കുടിവെള്ളം, മാലിന്യനിര്‍മാര്‍ജനം, ശുചിത്വം, റോഡ് തുടങ്ങിയ അടിസ്ഥാന സൗകര്യങ്ങള്‍ മെച്ചപ്പെടുത്തി ഇത്തരം സമുച്ചയങ്ങളെ പുനരുജ്ജീവിപ്പിക്കും. സംസ്ഥാനങ്ങളും കേന്ദ്രഭരണപ്രദേശങ്ങളും സുതാര്യമായ പ്രക്രിയയിലൂടെ ആനുകൂല്യങ്ങള്‍ക്ക് അര്‍ഹരായവരെ തെരഞ്ഞെടുക്കും. 25 വര്‍ഷത്തിനുശേഷം ഈ സമുച്ചയങ്ങള്‍ പൂര്‍വാവസ്ഥയിലേയ്ക്കു മാറ്റുകയും ചെയ്യും. സ്വന്തം ഭൂമിയില്‍ എ.ആര്‍.എച്ച്.സികള്‍ നിര്‍മിക്കാന്‍ മുന്നോട്ടു വരുന്ന പൊതു-സ്വകാര്യ സ്ഥാപനങ്ങള്‍ക്ക് 25 വര്‍ഷത്തേക്ക് ഉപയോഗാനുമതി, 50 ശതമാനം അധിക എഫ്എആര്‍ / എഫ്എസ്ഐ, മുന്‍ഗണനാ മേഖലയില്‍ വായ്പാനിരക്കില്‍ ആനുകൂല്യം, കുറഞ്ഞ വാടകയ്ക്കനുസൃതമായി നികുതി ഇളവ് തുടങ്ങിയ ആനുകൂല്യങ്ങള്‍ ലഭ്യമാക്കും. നിര്‍മാണമേഖലയിലെ തൊഴില്‍സമ്പത്തിന്റെ വലിയൊരു ഭാഗം, ഹോസ്പിറ്റാലിറ്റി സേവനങ്ങള്‍, ആരോഗ്യം, ഗാര്‍ഹിക – വാണിജ്യ സ്ഥാപനങ്ങള്‍, നിര്‍മ്മാണമേഖലയുള്‍പ്പെടെയുള്ളവയിലെ സേവനദാതാക്കള്‍, ഗ്രാമീണ മേഖലകളില്‍ നിന്നോ ചെറിയ നഗരങ്ങളില്‍ നിന്നോ മെച്ചപ്പെട്ട അവസരങ്ങള്‍ തേടുന്ന തൊഴിലാളികള്‍, വിദ്യാര്‍ത്ഥികള്‍ തുടങ്ങിയവര്‍ക്കാകും എആര്‍എച്ച്സികള്‍ക്കു കീഴിലെ ഭവനസമുച്ചയങ്ങളുടെ ആനുകൂല്യം ലഭിക്കുന്നത്. ഭവനസമുച്ച നിര്‍മാണത്തിനായി നൂതന സാങ്കേതികവിദ്യകള്‍ ഉപയോഗിക്കും. സാങ്കേതികവിദ്യാ നവീകരണ ഗ്രാന്റിനായി 600 കോടി രൂപയുടെ ചെലവാണ് കണക്കാക്കുന്നത്. ഏകദേശം മൂന്ന് ലക്ഷം ഗുണഭോക്താക്കളാണ് ആദ്യഘട്ടത്തില്‍ പദ്ധതിയുടെ ഭാഗമാകുന്നത്. നഗരപ്രദേശങ്ങളില്‍ പുതിയ ആവാസവ്യവസ്ഥ സൃഷ്ടിക്കാന്‍ എആര്‍എച്ച്സികള്‍ സഹായിക്കും. ജോലിസ്ഥലത്തിനടുത്ത് മിതമായ നിരക്കില്‍ വീട് ലഭ്യമാക്കും. പദ്ധതിക്കു കീഴിലുള്ള നിക്ഷേപം പുതിയ തൊഴിലവസരങ്ങള്‍ സൃഷ്ടിക്കുമെന്നാണു പ്രതീക്ഷ. ആവശ്യമില്ലാത്ത യാത്രകള്‍, തിരക്ക്, മലിനീകരണം എന്നിവ കുറയ്ക്കുന്നതിനും ഈ പദ്ധതി സഹായകമാകും. സര്‍ക്കാര്‍ അധീനതയിലുള്ള ഒഴിഞ്ഞുകിടക്കുന്ന കെട്ടിടങ്ങള്‍ സാമ്പത്തിക നേട്ടമുണ്ടാകത്തക്കവിധത്തില്‍ എഎച്ച്ആര്‍സികളായി രൂപഭേദംവരുത്തും. എഎച്ച്ആര്‍സികള്‍ പുതിയ നിക്ഷേപ അവസരങ്ങള്‍ ഒരുക്കുകയും നിര്‍മ്മാണ മേഖലയിലെ സംരംഭകത്വം പ്രോത്സാഹിപ്പിക്കുകയും ചെയ്യും. പശ്ചാത്തലം: പ്രധാനമന്ത്രി ആവാസ യോജന (അര്‍ബന്‍)യുടെ ഉപപദ്ധതിയായി നഗരത്തിലെ കുടിയേറ്റക്കാര്‍ക്കും പാവപ്പെട്ടവര്‍ക്കുമായി കുറഞ്ഞ വാടകയ്ക്കുള്ള ഭവന സമുച്ചയങ്ങള്‍ (എആര്‍എച്ച്‌സി) കേന്ദ്ര ഭവന, നഗരകാര്യ മന്ത്രാലയമാണ് ആരംഭിച്ചത്. 2020 മെയ് 14 നാണ് കേന്ദ്ര ധനമന്ത്രി ഈ പദ്ധതി പ്രഖ്യാപിച്ചത്. 'ആത്മനിര്‍ഭര്‍ ഭാരത്' എന്ന കാഴ്ചപ്പാട് നിറവേറ്റുകയാണ് പദ്ധതിയുടെ ലക്ഷ്യം. കോവിഡ് 19 മഹാമാരിയുടെ പശ്ചാത്തലത്തിലാണ് പുതിയ സംവിധാനം. തൊഴില്‍തേടി വിവിധയിടങ്ങളില്‍ എത്തപ്പെടുന്നവരുടെ താമസസൗകര്യം അനിശ്ചിതത്വത്തിലാകുകയും വാടകകുറയ്ക്കുന്നതിനായി അനധികൃത ഇടങ്ങളില്‍ താമസിക്കേണ്ടിവരുകയും ചെയ്യുന്ന പശ്ചാത്തലത്തിലാണ് പുതിയ പദ്ധതി. ദൂരെയുള്ള ജോലിസ്ഥലത്തേയ്ക്കു പോകാന്‍ ഏറെനേരം റോഡുകളില്‍ ചെലവഴിച്ച് ജീവന്‍ പണയപ്പെടുത്തി യാത്രചെയ്യുന്നതും കണക്കിലെടുത്താണ് പുതിയ പദ്ധതിക്ക് രൂപംനല്‍കിയത്.
ഡോ. രാം മനോഹര്‍ ലോഹ്യയുടെ ജന്മ വാര്‍ഷികത്തില്‍ പ്രധാനമന്ത്രിയുടെ ശ്രദ്ധാഞ്ജലി

ഡോ. രാം മനോഹര്‍ ലോഹ്യയുടെ ജന്മ വാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് ശ്രദ്ധാഞ്ജലി അര്‍പ്പിച്ചു. ’20-ാം നൂറ്റാണ്ടിലെ ഇന്ത്യയുടെ ഏറ്റവും സവിശേഷ വ്യക്തിത്വങ്ങളില്‍ ഒരാളായിരുന്നു ഡോ. രാം മനോഹര്‍ ലോഹ്യ. പണ്ഡിതോജിതമായ അത്യുല്‍സാഹത്തെ അദ്ദേഹം അടിസ്ഥാന തലത്തിലെ രാഷ്ട്രീയത്തോടുള്ള വാസനയുമായി അദ്ദേഹം സംയോജിപ്പിച്ചു. അദ്ദേഹത്തിന്റെ സമ്പന്നമായ ചിന്തകള്‍ ഇപ്പോഴും സാമൂഹിക, രാഷ്ടീയ സംവാദങ്ങള്‍ക്ക് രൂപം കൊടുക്കുന്നു. ഡോ. ലോഹ്യയുടെ ജയന്തി ദിനത്തില്‍ ഞാന്‍ അദ്ദേഹത്തെ വണങ്ങുന്നു’.
തുറമുഖ വിഷയങ്ങളില്‍ ഇന്ത്യയും സ്‌പെയിനും തമ്മില്‍ സഹകരണത്തിന് ധാരണ

തുറമുഖങ്ങളുമായി ബന്ധപ്പെട്ട വിഷയങ്ങളില്‍ സഹകരിക്കുന്നതിന് ഇന്ത്യയും സ്‌പെയിനും തമ്മില്‍ ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ. നരേന്ദ്ര മോദി അധ്യക്ഷനായ കേന്ദ്ര മന്ത്രിസഭ അനുമതി നല്‍കി. തുറമുഖങ്ങളിലെ മണ്ണെടുക്കല്‍ തുറമുഖങ്ങളുടെ കാര്യക്ഷമത വര്‍ദ്ധിപ്പിക്കല്‍, പാരിസ്ഥിതിക പ്രവര്‍ത്തനങ്ങള്‍, പോര്‍ട്ട് ഇഞ്ചീനിയറിംഗ് തുടങ്ങിയ മേഖലകളിലെ സഹകരണം ഇരു രാജ്യങ്ങള്‍ക്കും ഗുണകരമായിരിക്കും
പ്രധാനമന്ത്രി ഉത്തരാഘണ്ഡിലെ കേദാര്‍നാഥ് ക്ഷേത്രത്തില്‍ പ്രാര്‍ത്ഥന നടത്തി; പതജ്ഞലി റിസര്‍ച്ച് ഇന്‍സ്റ്റിറ്റ്യൂട്ട് ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്രമോദി ഉത്തരാഘണ്ഡ് സന്ദര്‍ശിച്ചു. കേദാര്‍നാഥ് ക്ഷേത്രത്തില്‍ പ്രാര്‍ത്ഥന നടത്തിയ അദ്ദേഹം അവിടെയുണ്ടായിരുന്ന തടിച്ചുകൂടിയ ജനക്കൂട്ടത്തിന് ആശംസകള്‍ നേര്‍ന്നു. പിന്നീടദ്ദേഹം ഹരിദ്വാര്‍ ജില്ലയില്‍ പതജ്ഞലി റിസര്‍ച്ച് ഇന്‍സ്റ്റിറ്റ്യൂട്ട് ഉദ്ഘാടനം ചെയ്തു. സ്വാമി രാംദേവ്, ആചാര്യ ബാല്‍കൃഷ്ണ എന്നിവരോടൊപ്പം അദ്ദേഹം ഡ്രഗ് ഡിസ്‌കവറി ആന്റ് റിസര്‍ച്ച് ലബോറട്ടറി ഇന്‍സ്റ്റിറ്റ്യൂട്ട് സന്ദര്‍ശിച്ചു. നാം ചരിത്രപരമായി അഭിമാനം കൊള്ളുന്ന പൈതൃകത്തെ നാം ഹനിക്കുകയോ, മറക്കുകയോ ചെയ്യില്ലെന്നും അദ്ദേഹം തദവസരത്തില്‍ ആത്മവിശ്വാസം പ്രകടിപ്പിച്ചു. നമ്മുടെ പിന്‍ഗാമികളുടെ ഗവേഷണത്വര തീര്‍ച്ചയായും കാത്തുസൂക്ഷിക്കണമെന്നും അദ്ദേഹം പറഞ്ഞു. കൂടുതല്‍ ജനങ്ങളും സാധിക്കുമെങ്കില്‍ അന്താരാഷ്ട്ര യോഗാ ദിനത്തില്‍ ഒന്നിച്ച് പങ്കാളികളാകണമെന്നും അദ്ദേഹം ആഹ്വാനം ചെയ്തു. ആരോഗ്യത്തിന്റെയും സൗഖ്യങ്ങളുടെയും വിവിധ വശങ്ങള്‍ ഉള്‍ക്കൊള്ളുന്ന പുതിയ ആരോഗ്യനയത്തെക്കുറിച്ച് അദ്ദേഹം സൂചിപ്പിച്ചു. ശുചിത്വം അഥവാ വൃത്തിയാക്കലാണ് ആരോഗ്യസംരക്ഷണത്തിന്റെ മുഖ്യവശമെന്നും അദ്ദേഹം പറഞ്ഞു. ലോക ആയുര്‍വേദ സസ്യ എന്‍സൈക്ലോപീഡിയയും പ്രധാനമന്ത്രി പ്രകാശനം ചെയ്തു.
കംപ്ട്രോളർ ആൻഡ് ഓഡിറ്റർ ജനറലിന്റെ ഓഫീസിൽ ഡെപ്യൂട്ടി കംപ്ട്രോളർ ആൻഡ് ഓഡിറ്റർ ജനറലിന്റെ  ഒരു   തസ്തിക സൃഷ്ടിക്കുന്നതിന്   മന്ത്രിസഭയുടെ അനുമതി

കംപ്ട്രോളർ ആൻഡ് ഓഡിറ്റർ ജനറലിന്റെ ഓഫീസിൽ ഡെപ്യൂട്ടി കംപ്ട്രോളർ ആൻഡ് ഓഡിറ്റർ ജനറലിന്റെ( കോർഡിനേഷൻ, കമ്മ്യൂണിക്കേഷൻ , ഇൻഫർമേഷൻ സിസ്റ്റം ) ഒരു തസ്തിക സൃഷ്ടിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം അനുമതി നൽകി . കംപ്ട്രോളർ ആൻഡ് ഓഡിറ്റർ ജനറലിന്റെ ഓഫീസിൽ ഡെപ്യൂട്ടി കംപ്ട്രോളർ ആൻഡ് ഓഡിറ്റർ ജനറലിന്റെ( കോർഡിനേഷൻ, കമ്മ്യൂണിക്കേഷൻ , ഇൻഫർമേഷൻ സിസ്റ്റം ) ഒരു തസ്തിക സൃഷ്ടിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം അനുമതി നൽകി . ഒരു എസ് ടി എസ് ലെവൽ തസ്തിക നിർത്തലാക്കി പകരം പേ ലെവൽ – 17 ലെ ഒരു തസ്തിക സൃഷ്ടിക്കാനാണ് അനുമതി. ഇന്ത്യൻ ഓഡിറ്റ് & അക്കൗണ്ട്സ് വകുപ്പിൽ (ഐ എ & എ ഡി ) സംസ്ഥാന ഓഡിറ്റ്കൾ , ടെലികമ്യൂണിക്കേഷൻ ഓഡിറ്റുകൾ , വിവിധ ഇൻഫർമേഷൻ സിസ്റ്റംസ് സംരംഭങ്ങൾ എന്നിവയുടെ ഏകോപനമാണ് ഡെപ്യൂട്ടി കംപ്ട്രോളർ ആൻഡ് ഓഡിറ്റർ ജനറലിന്റെ ചുമതല. . ഈ തസ്തികയുടെ രൂപീകരണത്തിന് 21 ലക്ഷം രൂപ (ഏകദേശം ) വരും.
സായുധ സേനാംഗങ്ങളുടെ ആര്‍ജ്ജിത അവധി പണമാക്കല്‍

1991 ഡിസംബര്‍ 30 നും, 1999 നവംബര്‍ 29 നുമിടയില്‍ മരണപ്പെടുകയോ, പരിക്കിനെ തുടര്‍ന്ന് സേവനം അവസാനിപ്പിക്കുകയോ ചെയ്ത, 15 വര്‍ഷത്തില്‍ താഴെ സേവനമനുഷ്ഠിച്ചിട്ടുള്ള സായുധ സേനാംഗങ്ങളുടെ 180 ദിവസത്തെ അവധി പണമാക്കി മാറ്റാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഈ തീരുമാനത്തിന്റെ പ്രയോജനം 9777 ഓഫീസര്‍മാരുടെയും മറ്റ് സായുധ സേനാംഗങ്ങളുടെയും കുടുംബാംഗങ്ങള്‍ക്ക് ലഭിക്കും. കാര്‍ഗില്‍ യുദ്ധത്തിലും (ഓപ്പറേഷന്‍ വിജയ്), ജമ്മു കാശ്മീരിലും വടക്ക് കിഴക്കന്‍ മേഖലയിലും നടന്ന സായുധ കലാപങ്ങള്‍ ചെറുത്തതിലും ഒട്ടേറെ മരണങ്ങള്‍ ഉണ്ടായിട്ടുള്ളതിനാല്‍ ഈ കാലഘട്ടം വളരെയേറെ പ്രധാനപ്പെട്ടതാണ്.
ഗവര്‍ണര്‍മാരുടെ സമ്മേളനത്തിന്റെ ഉദ്ഘാടന ചടങ്ങില്‍ പ്രധാനമന്ത്രിയുടെ പരാമര്‍ശങ്ങള്‍

രാഷ്ട്രപതി ഭവനില്‍ ഇന്ന് ആരംഭിച്ച ഗവര്‍ണര്‍മാരുടെ സമ്മേളനത്തിന്റെ ഉദ്ഘാടന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി സംസാരിച്ചു. ഭരണഘടനയുടെ പവിത്രത കാത്ത് സൂക്ഷിച്ചുകൊണ്ട് എല്ലാ ഗവര്‍ണര്‍മാര്‍ക്കും സമൂഹത്തില്‍ മാറ്റത്തിന്റെ രാസത്വരകമായി മാറാന്‍ കഴിയുമെന്ന് പ്രധാനമന്ത്രി പറഞ്ഞു. 2022 ഓടെ നവ ഇന്ത്യ എന്ന ലക്ഷ്യത്തെ കുറിച്ച് പരാമര്‍ശിക്കവെ ഒരു ജനകീയ മുന്നേറ്റമായി ഇതിനെ മാറ്റിയാല്‍ മാത്രമേ ഇത് നേടാനാവൂയെന്ന് അദ്ദേഹം ഊന്നിപ്പറഞ്ഞു. ഇത് സംബന്ധിച്ച് വിദ്യാര്‍ത്ഥികളും, അദ്ധ്യാപകരുമായി വിശദമായ ആശയവിനിമയം നടത്താന്‍ പ്രധാനമന്ത്രി ഗവര്‍ണര്‍മാരെ ആഹ്വാനം ചെയ്തു. കേന്ദ്ര ഗവണ്‍മെന്റ് അടുത്തിടെ സംഘടിപ്പിച്ച, നിരവധി പ്രശ്‌നങ്ങള്‍ക്ക് സാങ്കേതികവിദ്യയിലൂടെ കുട്ടികള്‍ പരിഹാരം നിര്‍ദ്ദേശിച്ച ഹാക്കത്തോണിനെ ചൂണ്ടിക്കാട്ടികൊണ്ട്, സര്‍വ്വകലാശാലകള്‍ നവീനാശയങ്ങളുടെ കേന്ദ്രങ്ങളാകണമെന്ന് അദ്ദേഹം പറഞ്ഞു. അതേ രൂപത്തില്‍ ഓരോ സംസ്ഥാനത്തെ യുവജനങ്ങള്‍ ഏതെങ്കിലും ഒരു കായിക ഇനത്തില്‍ ശ്രദ്ധ കേന്ദ്രീകരിക്കണം. ശുചിത്വ വിഷയത്തില്‍ ഗവര്‍ണര്‍മാര്‍ സ്വയം ഉദാഹരണമായി നേതൃത്വം നല്‍കണമെന്ന് പ്രധാനമന്ത്രി അഭിപ്രായപ്പെട്ടു. വെളിയിട വിസര്‍ജ്ജന മുക്ത ഇന്ത്യയ്ക്കായി നാം യത്‌നിക്കവെ 2019 ല്‍ നൂറ്റിയെണ്‍പതാം ജന്മ വാര്‍ഷികം ആഘോഷിക്കുന്ന മഹാത്മാ ഗാന്ധി പ്രചോദനത്തിന്റെ ഉറവിടമാണെന്ന് അദ്ദേഹം പറഞ്ഞു. മാറ്റത്തിനുള്ള അന്വേഷണത്തില്‍ ഉത്സവങ്ങളും വാര്‍ഷികങ്ങളും വലിയതോതില്‍ പ്രേരക ശക്തിയാകുമെന്ന് പ്രധാനമന്ത്രി ചൂണ്ടിക്കാട്ടി. ഭരണഘടനാ ദിനമായ നവംബര്‍ 26 നും അംബേദ്ക്കറുടെ മഹാപരിനിര്‍വ്വാണ ദിവസമായ ഡിസംബര്‍ 6 നുമിടയില്‍ വനിതകള്‍, ദളിതര്‍, ആദിവാസികള്‍ മുതലായവര്‍ക്ക് മുദ്രാ വായ്പ അനുവദിക്കാന്‍ ഗവര്‍ണര്‍മാര്‍ക്ക് ബാങ്കുകളെ പ്രേരിപ്പിക്കാമെന്നും അദ്ദേഹം പറഞ്ഞു. സൗരോര്‍ജ്ജം, നേരിട്ടുള്ള ആനുകൂല്യം കൈമാറല്‍ മുതലായ മേഖലയില്‍ കൈക്കൊണ്ടുവരുന്ന മികച്ച സമ്പ്രദായങ്ങളെ പരസ്പരം പങ്കുവച്ചുകൊണ്ട് കേന്ദ്ര ഭരണ പ്രദേശങ്ങളെ മണ്ണെണ്ണ മുക്തമാക്കാന്‍ പ്രാധാനമന്ത്രി കേന്ദ്ര ഭരണ പ്രദേശങ്ങളില്‍ നിന്നുള്ള ലഫ്റ്റ്‌നന്റ് ഗവര്‍ണര്‍മാരെ ആഹ്വാനം ചെയ്തു. ഈ നേട്ടങ്ങള്‍ എത്രയും വേഗം എല്ലാ കേന്ദ്ര ഭരണ പ്രദേശങ്ങളിലേയ്ക്കും വ്യാപിപ്പിക്കണമെന്നും അദ്ദേഹം നിര്‍ദ്ദേശിച്ചു.
2019 ലെ ദാമന്‍  ദിയു സിവില്‍ കോടതി (ഭേദഗതി) ചട്ടം, ദാദ്ര  നാഗര്‍ ഹാവേലി (സിവില്‍ കോടതികളും പലവക വകുപ്പുകളും) ചട്ടം എന്നിവ പുറപ്പെടുവിക്കുന്നതിന് മന്ത്രിസഭയുടെ അനുമതി

ഭരണഘടനയുടെ 240-ാം വകുപ്പ് പ്രകാരം 2019 ലെ ദാമന്‍ & ദിയു സിവില്‍ കോടതി (ഭേദഗതി) ചട്ടം, ദാദ്ര & നാഗര്‍ ഹാവേലി (സിവില്‍ കോടതികളും പലവക വകുപ്പുകളും) ചട്ടം എന്നിവ പുറപ്പെടുവിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ജൂഡിഷ്യല്‍ സര്‍വ്വീസില്‍ ഐകരൂപ്യം കൊണ്ടുവരുന്നതിന് ഈ നീക്കം സഹായിക്കും. അപ്പീലുകള്‍ ഫയല്‍ ചെയ്യാന്‍ കക്ഷികള്‍ക്ക് മുംബൈ വരെ യാത്ര ചെയ്യേണ്ട ബുദ്ധിമുട്ട് ഒഴിവാക്കാനും ഇത് സഹായിക്കും. അധികാര പരിധി വര്‍ദ്ധിപ്പിച്ചത് നീതി നിര്‍വ്വഹണം വേഗത്തിലാക്കുന്നതോടൊപ്പം കക്ഷികള്‍ക്ക് വ്യവഹാരത്തിനായി കേന്ദ്ര ഭരണ പ്രദേശത്തിന് പുറത്തേയ്ക്ക് പോകുന്നത് ഒഴിവാക്കാനും ഇത് സഹായിക്കും.
കാര്‍ഗില്‍ വിജയ് ദിവസത്തില്‍ ധീരരായ പട്ടാളക്കാര്‍ക്ക് പ്രധാനമന്ത്രിയുടെ പ്രണാമം

”അവസാന ശ്വാസം വരെ ഇന്ത്യയ്ക്ക് വേണ്ടി പൊരുതിയ മുഴുവന്‍ ധീരരായ പട്ടാളക്കാരുടെയും മുന്നില്‍ ഞാന്‍ കാര്‍ഗില്‍ വിജയ് ദിവസത്തില്‍ പ്രണമിക്കുന്നു. അവരുടെ വീരോചിതമായ ത്യാഗങ്ങള്‍ നമ്മെ പ്രചോദിപ്പിക്കുന്നു. നുഴഞ്ഞുക്കയറ്റക്കാര്‍ക്ക് നമ്മുടെ ധീരരായ പട്ടാളക്കാര്‍ നിര്‍ഭയത്വത്തോടെ നല്‍കിയ ഉചിതവും മറക്കാനാവാത്തതുമായ മറുപടിയെ ഇന്ത്യ ഒരിക്കലും വിസ്മരിക്കില്ല. കാര്‍ഗിലില്‍ നിര്‍ണ്ണായക വിജയം ഉറപ്പാക്കിയ, 1999 ലെ ഇന്ത്യയുടെ രാഷ്ട്രീയ നേതൃത്വം കാഴ്ചവച്ച ദൃഢതയെ അഭിമാനത്തോടെ നാം അനുസ്മരിക്കുന്നു”. പ്രധാനമന്ത്രി പറഞ്ഞു.
2023-2024 ലെ കേന്ദ്ര ബജറ്റിനുള്ള ആശയങ്ങളും നിർദ്ദേശങ്ങളും പ്രധാനമന്ത്രി ക്ഷണിച്ചു

2023-2024 ലെ കേന്ദ്ര ബജറ്റിനായുള്ള ആശയങ്ങളും നിർദ്ദേശങ്ങളും പങ്കിടാൻ പ്രധാനമന്ത്രി പൗരന്മാരോട് അഭ്യർത്ഥിച്ചു. കേന്ദ്ര ധനമന്ത്രി ശ്രീമതി നിർമല സീതാരാമന്റെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു. “നിങ്ങളുടെ ഉൾക്കാഴ്ചകൾ പങ്കിടൂ…”
കാലാവസ്ഥാ വ്യതിയാനം സംബന്ധിച്ച ചര്‍ച്ചകളില്‍ രാജ്യം കൈക്കൊണ്ട സമീപനത്തിന് മന്ത്രിസഭയുടെ അംഗീകാരം

2016 നവംബര്‍ ഏഴു മുതല്‍ 18 വരെ മൊറോക്കോയിലെ മറാക്കേഷില്‍ നടന്ന കാലാവസ്ഥാ വ്യതിയാനത്തെക്കുറിച്ചുള്ള ഐക്യരാഷ്ട്ര സംഘടനയുടെ ഫ്രെയിംവര്‍ക്ക് കണ്‍വെന്‍ഷനിലെ പങ്കാളികളുടെ സമ്മേളനത്തില്‍, കാലാവസ്ഥാ വ്യതിയാനം സംബന്ധിച്ച ചര്‍ച്ചകളെക്കുറിച്ച് ഇന്ത്യ കൈക്കൊണ്ട സമീപനം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകരിച്ചു. പാവങ്ങളുടെയും പ്രലോഭനങ്ങളാല്‍ തെറ്റിദ്ധരിപ്പിക്കപ്പെടാന്‍ ഇടയുള്ളവരുടെയും താല്‍പര്യങ്ങള്‍ സംരക്ഷിക്കാന്‍ സഹായകരമാകുന്ന നിലപാടാണ് ഇന്ത്യ കൈക്കൊണ്ടത്. അതോടൊപ്പം, രാജ്യത്തിലെ എല്ലാവരുടെയും താല്‍പര്യങ്ങള്‍ കാത്തുസൂക്ഷിക്കാനുള്ള സമീപനവും ഉള്‍പ്പെടുത്തിയിട്ടുണ്ട്. ഒരു രാഷ്ട്രത്തിന്റെ വളര്‍ച്ചയും വികസനവും ഹരിതവാതക നിര്‍ഗമനവുമായി ബന്ധപ്പെട്ടു കിടക്കുന്നു. കാലാവസ്ഥാ വ്യതിയാനത്തിന്റെ ദൂഷ്യവശങ്ങളെ നേരിടുന്നതിനൊപ്പം വികസനത്തിനുള്ള ഇന്ത്യയുടെയും വികസ്വര രാഷ്ട്രങ്ങളുടെയും സാധ്യത നിലനിര്‍ത്തപ്പെടുകയും വേണം. ഈ ലക്ഷ്യം നേടുന്നതിനും കാലാവസ്ഥാ വ്യതിയാനവുമായി ബന്ധപ്പെട്ട കാര്യങ്ങള്‍ രാജ്യത്തിന്റെ ആവശ്യത്തിന് അനുസൃതമായി ഉള്‍ക്കൊള്ളുന്നതിനും സഹായകമാകുന്ന നിലപാടാണു കൈക്കൊണ്ടിട്ടുള്ളത്.
അംബേദ്കർ  ജയന്തിയിൽ   പ്രധാനമന്ത്രിയുടെ  ശ്രദ്ധാഞ്ജലി

ഡോ. ബാബാസാഹേബ് അംബേദ്കറുടെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ഡൽഹിയിൽ ഡോ. ബാബാസാഹേബ് അംബേദ്കറിന് പ്രധാനമന്ത്രി പുഷ്പാർച്ചനയും നടത്തി. ഒരു ട്വീറ്റിൽ പ്രധാനമന്ത്രി പറഞ്ഞു : "ഡോ. ബാബാസാഹേബ് അംബേദ്കറിന് അദ്ദേഹത്തിന്റെ ജയന്തി ദിനത്തിൽ ആദരാഞ്ജലികൾ. ഇന്ത്യയുടെ പുരോഗതിക്ക് അദ്ദേഹം മായാത്ത സംഭാവനകൾ നൽകിയിട്ടുണ്ട്. നമ്മുടെ രാഷ്ട്രത്തിന് വേണ്ടിയുള്ള അദ്ദേഹത്തിന്റെ സ്വപ്നങ്ങൾ സാക്ഷാത്കരിക്കാനുള്ള നമ്മുടെ പ്രതിബദ്ധത ആവർത്തിക്കാനുള്ള ദിവസമാണിത്."
സൈക്ലിംഗ് അവാര്‍ഡ് ജേതാക്കള്‍ പ്രധാനമന്ത്രിയെ സന്ദര്‍ശിച്ചു

‘റേസ് എക്രോസ് അമേരിക്ക’ എന്ന അടുത്തിടെ നടന്ന 4800 കിലോ മീറ്റര്‍ സൈക്ലിംഗ് മത്സരത്തിലെ വിജയികളായ മഹാരാഷ്ട്രയിലെ നാസിക്കില്‍ നിന്നുള്ള രണ്ട് ഡോക്ടര്‍മാര്‍ ഹിതേന്ദ്ര മഹാജനും, മഹേന്ദ്ര മഹാജനും പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ആദിവാസികളുടെ ക്ഷേമത്തിന് പണം കണ്ടെത്തുകയെന്ന ലക്ഷ്യത്തോടെയാണ് അവര്‍ മത്സരത്തില്‍ പങ്കെടുത്തത്.
കേന്ദ്ര പട്ടികയിലെ മറ്റു പിന്നോക്ക വിഭാഗങ്ങളുടെ ഉപപട്ടിക രൂപീകരിക്കുന്നതു സംബന്ധിച്ചു പഠിക്കാനുള്ള കമ്മീഷന്റെ കാലാവധി നീട്ടുന്നതിനു മന്ത്രിസഭ അനുമതി നല്‍കി

കേന്ദ്ര പട്ടികയിലെ മറ്റു പിന്നോക്ക വിഭാഗങ്ങളുടെ ഉപപട്ടിക രൂപീകരിക്കുന്നതു പരിശോധിക്കുന്നതിനുള്ള കമ്മീഷന്റെ കാലാവധി 2018 നവംബര്‍ വരെ നീട്ടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. സംസ്ഥാന ഗവണ്‍മെന്റുകള്‍, സംസ്ഥാന പിന്നോക്ക വിഭാഗ കമ്മീഷനുകള്‍, വിവിധ സമൂദായ സംഘടനകള്‍, പിന്നോക്ക ജനവിഭാഗക്കാര്‍, കമ്മീഷനുകള്‍ എന്നിവരുമായി കമ്മീഷന്‍ വിശദമായ കൂടിക്കാഴ്ചകള്‍ നടത്തിയിരുന്നു. ഉന്നതവിദ്യാഭ്യാസ സ്ഥാപനങ്ങളില്‍ പ്രവേശനം ലഭിച്ച മറ്റു പിന്നോക്ക വിഭാഗക്കാരുടെ ജാതി തിരിച്ചുള്ള പട്ടികയും കേന്ദ്ര ഗവണ്‍മെന്റ് വകുപ്പുകളിലും കേന്ദ്ര പൊതുമേഖലാ സ്ഥാപനങ്ങളിലും പൊതുമേഖലാ ബാങ്കുകളിലും ധനകാര്യ സ്ഥാപനങ്ങളിലും സമാനമായി നിയമനം ലഭിച്ചവരുടെ ജാതി തിരിച്ചുള്ള പട്ടികയും ശേഖരിച്ചിരുന്നു. സമാഹരിച്ച സ്ഥിതിവിവരക്കണക്കുകളുടെ അടിസ്ഥാനത്തില്‍ ഉപവിഭാഗ പട്ടികയ്ക്ക് അന്തിമരൂപം നല്‍കുന്നതിനും റിപ്പോര്‍ട്ട് സമര്‍പ്പിക്കുന്നതിനും സംസ്ഥാനങ്ങളുമായും പിന്നോക്കവിഭാഗ കമ്മീഷനുകളുമായും ചര്‍ച്ച നടത്തേണ്ടത് ആവശ്യമാണെന്നാണു കമ്മീഷന്റെ വിലയിരുത്തല്‍.
നിയമ നീതിന്യായ രംഗത്ത് ഇന്ത്യ-ഉസ്‌ബെക്ക് സഹകരണം

നിയമ നീതിന്യായ രംഗത്ത് ഇന്ത്യയും, ഉസ്‌ബെക്കിസ്ഥാനും തമ്മിലുള്ള സഹകരണം സംബന്ധിച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. പ്രയോജനങ്ങള്‍ നിയമ പ്രൊഫഷണലുകളുടെ അനുഭവ സമ്പത്ത്, പരിശീലനം തര്‍ക്ക പരിഹാരത്തിനുള്ള സംവിധാനം മുതലായവയുടെ കൈമാറല്‍ തുടങ്ങിയവ ധാരണാപത്രത്തിന്റെ പരിധിയില്‍ വരും. ഇരു രാജ്യങ്ങളിലെയും നിയമ വകുപ്പികളിലെ ഉദ്യോഗസ്ഥന്മാരുടെ പരസ്പര സന്ദര്‍ശനം, പരിശീലനം മുതലായവയ്ക്കും വ്യവസ്ഥയുണ്ട്.